b'\n_START_ARTICLE_\nPavel Chekov\n_START_PARAGRAPH_\nPavel Andreievich Chekov on kuvitteellinen henkil\xc3\xb6 Star Trek -universumissa. Ven\xc3\xa4l\xc3\xa4issyntyist\xc3\xa4 USS Enterprisen navigointiupseeria aliluutnantti Chekovia esitti Walter Koenig._NEWLINE_Romansseihin ja ajattelemattomiin tekoihin taipuvainen Chekov tuli sarjaan mukaan toisen tuotantokauden ensimm\xc3\xa4isess\xc3\xa4 jaksossa Catspaw, viimeisen\xc3\xa4 sarjan vakiohahmoista. Er\xc3\xa4s liioitellulla ven\xc3\xa4l\xc3\xa4iskorostuksella puhuvan Chekovin luonteenpiirre on nimet\xc3\xa4 milloin mik\xc3\xa4kin asia ven\xc3\xa4l\xc3\xa4isten ansioksi; taipumuksesta tuli er\xc3\xa4s sarjan vakivitseist\xc3\xa4._NEWLINE_Star Trekin luonut Gene Roddenberry on v\xc3\xa4itt\xc3\xa4nyt keksineens\xc3\xa4 hahmon vastauksena Pravdan artikkeliin, jossa h\xc3\xa4nen mukaansa valitettiin sit\xc3\xa4, ettei avaruustutkimuksen johtavan maan kansalaista ollut kelpuutettu sarjan miehitykseen. Monikansallinen miehist\xc3\xb6, johon kuului my\xc3\xb6s Yhdysvaltain silloisen p\xc3\xa4\xc3\xa4vastustajan Neuvostoliiton edustaja, sopi my\xc3\xb6s h\xc3\xa4nen visioonsa tulevaisuuden yhdistyneest\xc3\xa4 Maasta. Hahmon esitt\xc3\xa4j\xc3\xa4 Koenig puolestaan pit\xc3\xa4\xc3\xa4 sit\xc3\xa4 vastauksena The Monkees -yhtyeen ja televisiosarjan Davy Jonesille, jota Chekov kampaukseltaan ja ulkomuodoltaan muistuttaa._NEWLINE_Anton Yelchin esitti Chekovia elokuvissa Star Trek (2009), Star Trek Into Darkness (2013) ja Star Trek Beyond (2016).'